सामग्री: जी हाँ, ये न्यौता दिया है भारत के पर्यटन विभाग ने जेड गुडी को. जेड गुडी ब्रिटेन की वही महिला स्टार हैं जो चर्चित टेलीविज़न शो बिग ब्रदर में भारतीय अभिनेत्री शिल्पा शेट्टी से उलझ पड़ीं और इन दोनों के बीच हुई नोंक-झोंक ने एक नई बहस का रूप ले लिया.

कुछ लोगों ने ये भी आरोप लगाए कि जेड ने शिल्पा के साथ जो बर्ताव किया वह नस्लवाद की भावना से प्रेरित था और इस पर राजनीतिक हलकों में भी ख़ासी चर्चा हुई.

इसी मौक़े का फ़ायदा उठाते हुए भारतीय पर्यटन विभाग ने भी भारतीय संस्कृति का एक नमूना पेश कर डाला. पर्यटन विभाग ने ब्रिटेन के विभिन्न अख़बारों में एक विज्ञापन के रूप में एक पत्र लिखा जिसमें जेड गुडी को न्यौता दिया गया है कि वह भारत आएँ और वहाँ की प्रेम की थपकी देने वाली संस्कृति की कुछ झलक देखें.

इस पत्र में कहा गया है, "भारत दुनिया की सबसे प्राचीन सभ्यताओं में गिना जाता है जिसकी झलक वहाँ जाकर आसानी से देखी जा सकती है. भारतीय भूमि पर विभिन्न धर्मों और मतों के बीच आपसी प्रेम और सहिष्णुता की प्राचीन परंपरा रही है और इस परंपरा में आधुनिक युग में प्रेम के साथ रहना भी शामिल है."

"भारत में आधुनिक दौर में नई अंगड़ाई लेती संस्कृति भी नज़र आएगी और वहाँ की धरती पर आँखों को अनोखा सुकून देने वाली और कानों को नया संगीत देने वाली बहुत सी चीज़ें हैं. भारत की ज़मीन पर नए-नए ज़ायक़े हैं, पढ़ने के लिए तरह-तरह की लिपियाँ और निहारने के लिए कृतियाँ हैं. सच मानिए, ऐसा किसी और देश में देखने को नहीं मिलेगा."

इस पत्र रूपी विज्ञापन में भारत की प्राकृतिक छटाओं का ज़िक्र भी किया गया है, जिनमें ख़ासतौर से पहाड़ों, झरनों, खेत-खलिहानों और वन्य जीव की समृद्ध परंपरा की तरफ़ भी ध्यान खींचा गया है.

इस पत्र में जेड गुडी से कहा गया है, "सौंदर्य की दुनिया से वास्ता रखने के नाते आपकी ख़ास दिलचस्पी ऐसी जगह जाने में होगी जहाँ आप अपने सारे तनाव और चिंताएँ भूल जाएँ, और इसका एक अनोखा नुस्ख़ा है योग. इतना ही नहीं, भारतीय चिकित्सा पद्धति आयुर्वेद में स्वास्थ्य और सौंदर्य बढ़ाने के भी बहुत सारे नुस्ख़े हैं."

पत्र में कहा गया है कि अगर आपको असली भारत को कुछ जानना-समझना है तो वहाँ ख़ुद जाकर देखें और हम यानी भारत का पर्यटन विभाग आपका यानी जेड गुडी का स्वागत करने के लिए आतुर है.

\nपिछली सामग्री को संक्षेप में निम्नानुसार किया जा सकता है:
प्रिय जेड गुडी, पधारो म्हारे देस... आप अपने व्यस्तता भरे लम्हों से अगर कुछ फ़ुरसत निकाल सकें तो हम आपको भारत आने और वहाँ की तमाम तनाव और दबाव को उड़नछू कर देने वाली संस्कृति का एक नमूना देखने का न्यौता देते हैं.